**Erhard Villiam Jakobsen** (1917–2002) var en dansk politiker. Han var medlem av Folketinget i 42 år, først for Socialdemokratiet, senere for Centrum-Demokraterne, som han var grunnlegger og partileder for.

Liv og virke
------------

Han ble første gang valgt inn i Folketinget for Socialdemokratiet fra Københavns amtskrets i 1953. Han satt samtidig som borgermester i forstadskommunen Gladsaxe fra 1958 til 1974.

Slike som Erhard Jakobsen og Arne Melchior kom på kant med Socialdemokratiets venstredreining med sekstiåtterne. Jakobsen representerte etterkrigstidens «småborgerskap» og forsvarte det tidligere småkårsfolkets rett til materielle goder som enebolig og privatbil, som han så som velferdssamfunnets triumf. Han var også sterk tilhenger av NATO og EF, og han satt som president for Europabevegelsen i Danmark foran folkeavstemningen om EF i 1972, som ente med ja-flertall. I 1970-årene ble han kritisk til det han oppfattet som venstreradikal indoktrinering i mediene og skolen.

I 1973 brøt han med Socialdemokratiet, og samme år utløste han nyvalg ved å utebli fra en votering i Folketinget, der den sosialdemokratiske regjeringen mistet flertallet. Han påstod at bilen hadde gått tom for bensin. Like etter stiftet han partiet Centrum-Demokraterne, som fikk 14 mandater i Folketinget ved det som ble hetende «jordskredvalget». Han representerte Centrum-Demokraterne i Folketinget frem til 1995.

Erhard Jakobsen spilte en viktig rolle i samlingen av de borgerlige partiene til regjeringssamarbeid under Poul Schlüter som statsminister. Jakobsen valgte likevel å fortsette i Folketinget mens partiet satt i regjering. Unntaket var en kort periode som minister for økonomisk samordning fra 1987 til 1988.

I 1989 overlot han partiledervervet i Centrum-Demokraterne til sin datter Mimi Jakobsen.

Erhard Jakobsen var også medlem av Europaparlamentet fra 1973 til 1987 og fra 1988 til 1994. Han var tilsluttet Det europeiske folkepartiets gruppe.

Han var utdannet økonom (cand.polit.) og arbeidet i ligningsvesenet før han ble politiker.

Referanser
----------

1. 1 2   Munzinger Personen, Munzinger IBA 00000013820, besøkt 9. oktober 2017[Hentet fra Wikidata]
2. 1 2 3   Dansk biografisk leksikon[Hentet fra Wikidata]
3. ↑   gravsted.dk ID erhardjakobsen, besøkt 11. mars 2023[Hentet fra Wikidata]
4. 1 2 3 4  «Erhard Jakobsen (CD)» **(dansk)**. Folketinget. Besøkt 30. juni 2022.
5. 1 2 3 4 5 6 7  Harding, Merete og Larsen, Helge. «Erhard Jakobsen». *Dansk Biografisk Leksikon* **(dansk)** (digital utg.). lex.dk. Besøkt 30. juni 2022. CS1-vedlikehold: Flere navn: forfatterliste (link)
6. ↑  Nielsen, Claus Kjersgaard. «Erhard Jakobsen, 1917–2002» **(dansk)**. danmarkshistorien.dk – Aarhus Universitet. Besøkt 30. juni 2022.
7. ↑  Hergel, Olav (11. mars 2002). «Parcelhusfolkets høvding». *Berlingske* **(dansk)**. Besøkt 30. juni 2022.
8. ↑  «Erhard V. Jakobsen» **(dansk)**. Europa-Parlamentet. Besøkt 30. juni 2022.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Dansk biografisk leksikon **·** Prabook **·** Nationalencyklopedin **·** VIAF **·** GND **·** LCCN **·** ISNI **·** BNF **·** BNF (data) **·** Munzinger (iba)
 |

Portal: Danmark